ZAPISNIK

11. seje **SVETA ZAVODA** Vrtca Tržič, ki je bila v sredo, 26. 9. 2018, ob 17.30 v zbornici enote Palček.

Prisotni člani sveta zavoda:

Vesna Polajnar – predsednica Sveta zavoda Vrtca Tržič, predstavnica zaposlenih Vrtca Tržič, Urška Jerman – namestnica predsednice – predstavnica zaposlenih Vrtca Tržič, Mira Čemažar – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Gabi Štrukelj – predstavnica zaposlenih Vrtca Tržič, Senta Lorenčič – predstavnica staršev, Katja Potrebuješ - – predstavnica staršev, Anton Kramarič – predstavnik občine ustanoviteljice, Nevenka Cotelj – predstavnica občine ustanoviteljice, Anže Perčič – predstavnik občine ustanoviteljice

Drugi prisotni: Tatjana Blaži – ravnateljica Vrtca Tržič, Andreja Šmid – pomočnica ravnateljice Vrtca Tržič, Andreja Stanek – sindikalna zaupnica Vrtca Tržič, mag. Borut Sajovic – župan Občine Tržič (od 3. točke dalje)

Opravičeno odsoten: Jure Zadnikar – predstavnik staršev

Zapisnikar seje je Kristina Lindav.

Dnevni red:

1. Pregled zadnjega zapisnika in realizacija sklepov zadnje seje (Vesna Polajnar).
2. Poročilo o izvedbi volitev nadomestne članice Sveta zavoda Vrtca Tržič – predstavnice delavcev (Kristina Lindav)
3. Poročilo o realizaciji Letnega delovnega načrta za šolsko leto 2017/2018 (priloga 1) in Letni delovni načrt Vrtca Tržič za šolsko leto 2018/2019 (priloga 2) (Tatjana Blaži)
4. Spremembe in dopolnitve Pravilnika o izrabi delovnega časa strokovnih delavcev v oddelkih v Vrtcu Tržič (priloga 3) (Andreja Šmid)
5. Dogovor o razpisu brezplačnega programa za 5-6 let, financiranega s strani ministrstva (Tatjana Blaži)
6. Razno.

**Ad 1.**

Predsednica se je zahvalila vsem prisotnim za odziv na vabilo in predstavila dnevni red. Dnevni red je bil soglasno potrjen.

Pri pregledu zapisnika je izpostavila pomembnejše projekte, ki so bili omenjeni na prejšnji seji v sklopu realizacije letnega delovnega načrta, kar predstavlja jedro strokovnega dela vrtca. Dotaknila se je bolniških odsotnosti, s strani članov sveta zavoda so prišla vprašanja, če se izvaja nadzor s strani vrtca in kakšen je ta odstotek, ko je najvišji (do 10 %). Omenila je porast števila otrok s posebnimi potrebami. Nadaljevala je z informacijo o dobro začetem delu oddelka v KS Kovor.

Mira Čemažar je spomnila na pogovore o večanju števila oddelkov, letos bo še eden več, razmišlja o tem, kolikšno povečanje obsega dela in logistike to pomeni za hišnika. Nevenka Cotelj pove, da so si predstavniki občine ogledali mansardo v domu krajanov v Kovorju, kjer bi lahko bila dva oddelka. Potrebno pa je pridobiti ustrezno dokumentacijo, tudi s strani ministrstva. Pove, da se na občini razmišlja in dela na tem, sprememba pa ne more priti čez noč, trenutno se dela plane za leto 2019. Vodja enote Deteljica pove, da dislocirani oddelek za enoto pomeni veliko več organizacijskega dela, trpi zagotavljanje sočasnosti v oddelkih.

Gabi Štrukelj se sprašuje, kako bo zadoščeno normativom glede površin, ko bo v veljavo stopil novi zakon. Nevenka Cotelj pove, da se še ne ve točno, če bo zakonodaja l. 2023 res sprejeta, zagotovo pa bi bilo v Tržiču z okolico npr. dobrodošlo, če bi se odločali za odpiranje vrtcev s koncesijo. Za to se ljudje najverjetneje ne odločajo zaradi dokumentacije, ki je potrebna za ureditev. Ravnateljica doda, da je problematika občini znana, saj se sproti seznanja, načrt je bil podrobno narejen in se je vključil v širši načrt, skupaj z osnovnimi šolami. Nevenka Cotelj spomni, da se bo energetsko saniralo enoto Deteljica, velike vsote se namenja za oskrbnine itd.

**Ad 2.**

Predsednica volilne komisije Vrtca Tržič Kristina Lindav je povedala, da je z upokojitvijo 31. 8. 2018 članici sveta zavoda Mariji Langus, predstavnici delavcev, prenehal mandat v Svetu zavoda Vrtca Tržič. Volilna komisija Vrtca Tržič se je sestala v petek, 31. 8. 2018. Pred sprejetjem sklepa o razpisu volitev je pozvala zbor delavcev k predlaganju kandidatov in je do predpisanega roka prejela tri vložene kandidature za nadomestno članico. Predčasne volitve so potekale v torek, 4. 9. 2018, med 10. in 11. uro v zbornici enote Palček, volitve pa smo umestili na vzgojiteljski zbor in zbor delavcev v torek 4. 9. 2018 ob 16.30 v telovadnici enote Palček. Od 97 delavcev z aktivno volilno pravico je glasovalo 89 delavcev. V skrinjici je bilo najdenih 89 glasovnic. Neveljavnih glasovnic ni bilo. Največ glasov je prejela kandidatka Gabrijela Štrukelj. V skladu s tem rezultatom ji je volilna komisija izdala potrdilo o izvolitvi za mandat obstoječega sveta zavoda, do marca 2020.

Članici Maji Meglič Klemenčič – predstavnici staršev je mandat prenehal zaradi izpisa otroka. Na seji Sveta staršev Vrtca Tržič dne 25. 9. 2018 je bil podan predlog za eno kandidatko, in sicer Katjo Potrebuješ. Predlog je bil soglasno potrjen s strani članov Sveta staršev Vrtca Tržič. Sprejet je bil sklep o imenovanju Katje Potrebuješ za članico Sveta zavoda Vrtca Tržič za mandat obstoječega sveta zavoda, do marca 2020.

**Ad 3.**

Ravnateljica je povedala, da je bilo Poročilo o realizaciji Letnega delovnega načrta za šolsko leto 2017/2018 izdatno predstavljeno na prejšnji seji. Pripomb ni bilo, poročilo je bilo soglasno potrjeno.

**SKLEP:** Svet zavoda Vrtca Tržič soglasno potrjuje Poročilo o realizaciji Letnega delovnega načrta Vrtca Tržič.

Ravnateljica je nadaljevala s predstavitvijo Letnega delovnega načrta (LDN-ja) Vrtca Tržič za šolsko leto 2018/2019, ki je nastajal do sredine septembra. Povedala je, da se novo šolsko leto začenja z 29 oddelki, z odprtjem 30. oddelka se čaka le, da bodo vpisani otroci dopolnili pogoje za vstop, starost 11 mesecev. Omenila je, da je bilo čez poletje veliko izpisov, pestro je bilo tudi zaradi pomanjkanja informacij glede lokacije oddelkov enote Palček. Zato je bilo nekaj slabe volje s strani staršev. Tudi opremljanje prostorov za novi oddelek v Kovorju se je pospešeno opravilo po pridobitvi potrebnih soglasij, v septembru se je zagotovilo še del ograje okoli igrišča.

Izpostavila je tudi najnovejši projekt, in sicer vključitev v program Ekošola, vzpostavlja se delovni tim, ki počasi dobiva svoje člane. V veliki meri strokovni delavci vsebine že vključujejo v svoje strokovno delo, a čas je, da se sistematično sledi in beleži dejavnosti.

Za Cicibanove urice je trenutno vpisanih 6 otrok, pričnejo potekati z oktobrom, vodila pa jih bo z avgustom upokojena sodelavka Mira Lauseger.

V načrte vrtec ni dodajal dodatnih obogatitvenih dejavnosti, ostajajo gibalne urice, naravoslovni kotički, visoke grede, pevski zborček v Križah, program Mali sonček, kotički za sproščanje in raznolika ponudba obiskov predstav, izletov, prireditev, Gorenjske plaže, vrtec se z veseljem odzove na povabila na tržiške prireditve.

Omenila je strokovno ekskurzijo v celjski vrtec, kjer so strokovni delavci dobili vpogled v drugačno delo, in sicer odpiranje oddelkov, prehajanje otrok iz oddelka v oddelek. Tovrstne ideje se bodo glede na zmožnosti vnašale v delo vrtca. Ravnateljica dodaja, da vrtec vzgaja otroke v pogumne, radovedne, samozavestne ljudi z visoko čustveno inteligenco, kar lahko spodbuja le strokovni kader, ki ima te lastnosti. Zato so načrtovana izobraževanja s področja komunikacijskih veščin, zaradi povečanega števila otrok s posebnostmi bo tudi to tema izobraževanj. Ravnateljica opaža, da je strokovni kader velikokrat nemočen, sploh pri motnjah avtističnega spektra. Tovrstni otroci imajo prednost pri vključitvi v vrtec, s tem pa se poveča odgovornost strokovnega kadra.

Antona Kramariča zanima, če je v tem primeru znižan normativ, ravnateljica pojasni, da glede na odločbo – če ima po odločbi dodeljenega spremljevalca, potem ne, drugače pa sta v oddelku 2 otroka manj.

Ravnateljica je naštela strokovne starostne aktive, izpostavila distribuirano vodenje, ki ga bosta z blejsko kolegico predstavili na prihajajoči konferenci ravnateljev. Poudarila je projekt DEKD, napovedan je že obisk KD Jerbas, veliko je prireditev, pri katerih sodelujemo. Prazniki bodo obeleženi kot vsako leto, kar načrtuje komisija za prireditve; skrbi se torej za pestrost programa. Omeni delo komisije za prehrano, ki se ukvarja s sledenjem priporočilom NIJZ. Pri promociji zdravja se letos po zmožnostih (v času počitka v oddelkih) izvaja joga, vadba, v večernih urah nadaljujemo z vadbami Feldenkraisa. Omogočeno je bilo plavanje poleti in pozimi, saj tudi s temi prizadevanji krepimo zdravje zaposlenih. Opaža, da je zaslediti boljšo klimo kot preteklo leto, kar dokazujejo tudi rezultati ankete, izvedene med delavci.

Mira Čemažar se je navezala na povečanje števila otrok s posebnimi potrebami. Ne gre le za otroke, ki že imajo odločbo (teh je trenutno 9), ampak za tiste, ki nimajo odločbe, a vedenjsko zelo izstopajo. Meni, da bi se morali pogovarjati o normativu brez zvišanja. Dodatno delo predstavljajo tudi praktikanti, opaža porast bolniških odsotnosti v septembru in maju. Razmišlja o možnosti za dodatno strokovno pomoč tudi za te otroke, da lahko delo nemoteno poteka.

Nevenka Cotelj vpraša, če gre otrok v času obiska specialnega pedagoga z njim v drug prostor – da. Gabi Štrukelj dodaja, da iz odločbe izhaja spremljevalec za 4 ure dnevno, torej čez dopoldanski čas, čeprav otroci bivajo v vrtcu do 9 ur. Vsakodnevno se zato strokovna delavka počuti razdvojeno, vedno gre na račun drugih otrok ali strokovne delavke same. Zmanjkuje manevrskega prostora, včasih vse do skrbi za varnost.

Ravnateljica dodaja, da bo to v prihodnosti tudi tema srečanj Skupnosti vrtcev Slovenije. Letos je na Jesenicah zaživel razvojni oddelek, obstajajo še v Kranju in v Škofji Loki, problematika bo široko obravnavana, saj po celi Sloveniji zaznavajo podobne težave. Zmanjšanje normativa pomeni dodatno prostorsko pomanjkanje, prav tako odprtje razvojnega oddelka.

Pri tej točki se je seji pridružil župan Občine Tržič mag. Borut Sajovic.

Mira Čemažar poudari, da je postopek pridobivanja odločbe dolgotrajen, traja lahko tudi celo leto. Odsotnosti drugih otrok ne predstavljajo razbremenitve za vzgojiteljici. Prostorska stiska je problem tudi s tega vidika. Zaradi pokritosti tal z npr. mizami, pove Andreja Pogačnik, so omejeni s prostorom za gibanje in tudi za inovativno strokovno delo v smislu odpiranja oddelkov.

Problem je tudi s stališča otroka, ki je še vedno med 24 otroki, s svojimi potrebami in strahovi.

Velik strošek za občino predstavlja tudi zagotavljanje spremljevalcev.

Pomoč države in CSD-ja, kot v nedavnem primeru, župan izpostavi kot možnost pomoči. Starši otrok s posebnimi potrebami imajo ogromno dodatnih stroškov. A brez sistemskih ukrepov se gre v nedopustno protekcijo, pomaga se lahko edino sistematično, z osvetlitvijo zadeve z vseh strani. Anton Kramarič se strinja, da morajo pravila veljati za vse. Ravnateljica razmišlja o možnostih zaposlovanja kadra, npr. specialnih pedagogov, ki se jih zdaj pridobiva s cele Gorenjske, in poudari, da strokovna pomoč ni dovolj le za par ur na teden.

Sprejemanje otrok, ker jih moramo po zakonu, ruši sistem, pove g. Kramarič. Nevenka Cotelj omeni enkratne pomoči, ki jih družinam omogoča CSD, kjer imajo vpogled v finance. Anže Perčič doda, da bi ob morebitni vzpostavitvi posebnega fonda morali določiti kriterije, kar pa je težko, dokler sama izkušnja ne pokaže, v čem je problem.

Gabi Štrukelj dodaja, da nekateri starši dolgo trpijo in nič ne rečejo, drugi pa prosijo vedno in povsod, dilema je, komu pomagati. Vesna Polajnar pove, da si včasih starši ne zmorejo priznati, da z njihovim otrokom nekaj ni v redu. A strokovna delavka se sooča s tem in še z zvišanim normativom, kar vodi v izgorelost. Rešitev je torej treba najti, že zaradi varnosti. Motnje opaža v širokem spektru, tudi pri otrocih brez odločb. Zato pričakovanj staršev, da bo otrok 100 % obravnavan, vzgojiteljica ne more izpolnjevati. Pogosto motnjo opazi vzgojiteljica, poroča svetovalni delavki, ki se nato obrača na starše.

G. župan izpostavi, da otroke v osnovne šole vključujejo zaradi socializacije in vzgojiteljice se strinjajo, da je vključevanje absolutno potrebno, da pa bi že s podaljšanjem delovnika spremljevalca bilo veliko bolje.

G. župan doda, da je situacija drugod podobna. Doda, da so načrti za širitev vrtca, npr. tri igralnice pri dozidavi OŠ Križe. Sprašuje, če je to zadovoljiva rešitev ali bi bilo bolje, da bi širili enoto Deteljica. Člani sveta menijo, da je glede na situacijo morda smiselno oboje.

Anton Kramarič razmišlja, da je smiselno graditi nove prostore na relaciji v smeri Kranja, kjer so/bodo starši zaposleni. Hkrati šole in vrtci spadajo v zeleno okolje, razmišlja dolgoročno.

Urška Jerman poudari, da najprej izhajamo iz dejstva, da rabimo prostor; starš ga bo sprejel zaradi zagotavljanja varstva. Andreja Pogačnik meni, da zagotovo lažje starši vozijo otroke v Kovor kot v Lom. Ravnateljica omeni še potrebo po povečanju centralne kuhinje, če se odprejo dodatni oddelki, saj zdaj dela na maksimumu svojih kapacitet. Nevenka Cotelj doda, da po nedavnem ogledu mansarde v Kovorju lahko tu vidimo rešitev.

G. župan izpostavi tri izzive, s katerimi se ukvarja – dozidava osnovne šole v Križah, prizidek k Zdravstvenemu domu Tržič, tretja pa je Knjižnica dr. Toneta Pretnarja. Omeni zasebni vrtec v Pristavi, ki je v fazi pridobivanja dovoljenj.

Gabi Štrukelj poudari, da imajo starši interes vključevati otroke v naš vrtec.

Ravnateljica vpraša, koliko časa se realno lahko računa, da se bodo stvari premaknile na bolje. Župan odgovarja, da tri leta.

Senta Lorenčič vpraša, če obstaja možnost finančne pomoči staršem, ki za svojega otroka ne dobijo mesta v vrtcu. Župan odgovarja, da so to bolj slabe rešitve, saj v vsakem primeru rabi otrok vključenost med vrstnike. Odpiranje oddelkov, ki so razpršeni, je rešitev, a velik organizacijski zalogaj.

Senta Lorenčič spomni na obogatitvene dejavnosti, sprašuje, če bi zaradi večjega števila otrok dvignili znesek. Ravnateljica pove, da se trudimo zbirati sredstva tudi na druge načine – z namenitvijo 0,5 % dohodnine, akcijami zbiranja starega papirja.

Mira Čemažar je izrazila pobudo za delovna srečanja v času počitka otrok, in sicer s svetovalno delavko, pomočnico ravnateljice, v smislu izmenjave dobre prakse, izkušenj. Želi si rednih srečanj s sodelavkami in svetovalno delavko, da si sami pomagamo, kakor si lahko. Ravnateljica to odobrava in je o realizaciji te ideje že razmišljala.

Predsednica sveta zavoda Vesna Polajnar izrazi zadovoljstvo, da se je diskusiji pridružil župan, saj lahko obe strani, tako svet zavoda kot župan vidijo, o čem se razmišlja.

Prosila je člane sveta zavoda za potrditev Letnega delovnega načrta za šolsko leto 2018/2019.

**SKLEP:** Svet zavoda Vrtca Tržič soglasno potrjuje Letni delovni načrt za šolsko leto 2018/2019.

**Ad 4.**

Andreja Šmid, pomočnica ravnateljice, je povedala, da smo pripravili spremembe in dopolnitve Pravilnika o izrabi delovnega časa strokovnih delavcev v oddelkih v Vrtcu Tržič, saj bo delo prek poletja razporejeno drugače, in sicer se bo dodatno strokovno delo opravilo za poletne mesece v času od septembra do julija. Dodale so se tudi dodatne ure za izvajalke CAP programa, za mentorstvo praktikantom in mentorjem za strokovni izpit. Upoštevane so bile pripombe strokovnega kadra.

Predsednica je prosila za potrditev sprememb in dopolnitev Pravilnika o izrabi delovnega časa strokovnih delavcev v oddelkih v Vrtcu Tržič.

**SKLEP:** Svet zavoda Vrtca Tržič soglasno potrjuje spremembe in dopolnitve Pravilnika o izrabi delovnega časa strokovnih delavcev v oddelkih v Vrtcu Tržič.

**Ad 5.**

Ravnateljica pove, da se je v avgustu udeležila srečanja na ministrstvu, kjer so ravnateljem dali navodila, naj raziščejo, koliko je predšolskih otrok, ki vrtca ne obiskujejo, da se lahko sklepa ali je razpis krajšega programa za otroke pred vstopom v šolo smiseln. Pove, da so bili lani taki otroci trije, za razpis programa mora biti 8 vpisanih. Iz tega lahko izhajamo, da ni potrebe po razpisu programa. Če pa bi se ta potreba pokazala, bi lahko program razpisali spomladi, npr. zaradi porasta priseljencev ipd.

**Ad 6.**

- G. župan pove, da je prišla pobuda za izgradnjo igrišča v bližini gasilskega doma v Lomu. Sprašuje, če bodo vrtčevski otroci hodili na to igrišče. Mira Čemažar odgovarja, da bi se z igriščem reševalo bivanje otrok na prostem med prireditvami, da cesta ne postaja igrišče. Prostora pa je malo, kljub temu, da se otroci tam radi zadržujejo. Za vrtec je igrišče pri gasilskem domu najbrž tudi dobrodošlo, a le v določeni meri.

- Znova je bila izpostavljena problematika parkiranja pri enoti Križe. Gabi Štrukelj pove, da ni prostora za delavce, kaj šele za starše, saj pri vrtcu parkirajo tudi nekateri zaposleni v bližnji tovarni INTEC MKD. G. župan pravi, da lahko zaposleni parkirajo na makadamskem parkirišču pri teniškem igrišču za OŠ Križe. Potencial za novo, dodatno parkirišče je zelena površina med cesto in igriščem vrtca. Dodaja, da bo parkirišče tudi pri novem nogometnem igrišču.

Tudi delavcem INTEC MKD se s strani vrtca lahko pošlje prijazen dopis, da je blizu na voljo makadamsko parkirišče.

Seja je bila zaključena ob 19.20.

Zapisnikar: Predsednica Sveta zavoda Vrtca Tržič

Kristina Lindav Vesna Polajnar